|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 363-01/22-01/52

URBROJ: 2170-30-22-01-1

Omišalj, 14. lipnja 2022.

**PREDMET: NACRT ODLUKE O IZMJENAMA ODLUKE O UREĐENJU PROMETA NA PODRUČJU OPĆINE OMIŠALJ**

 **- Savjetovanje sa zainteresiranom javnošću**

Općinsko vijeće Općine Omišalj na sjednici održanoj 22. listopada 2009. godine, donijelo je Odluku o uređenju prometa na području općine Omišalj te kasnije izmjene iste („Službene novine Primorsko-goranske županije“ broj 45/09 i 15/16, dalje u tekstu: Odluka).

 Odlukom su utvrđeni uvjeti i pravila odvijanja prometa na javno prometnim površinama na području općine Omišalj, kao i mjere za njihovo provođenje.

 Nacrtom odluke predlaže se dodavanje odredbe kojom bi se omogućilo davanje u zakup rezerviranog parkirališnog mjesta.

Temeljem članka 11. Zakona o pravu na pristup informacijama („Narodne novine“ broj 25/13 i 85/15), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost sa predloženim Nacrtom odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

**Svoje prijedloge vezane uz Nacrt odluke možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **sonja.cubranic@omisalj.hr**

**Savjetovanje o Nacrtu odluke otvoreno je do 26. lipnja 2022. godine.**

Po završetku Savjetovanja, svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima kao i razlozima neprihvaćanja i to Izvješće bit će objavljeno na ovoj stranici.

Općina Omišalj

Na temelju članka 5. stavka 1. Zakona o sigurnosti prometa na cestama („Narodne novine“ broj 67/08, 48/10, 74/ 11, 80/13, 158/13, 92/14, 64/15, 108/17, 70/19 i 42/20) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj, na 6. sjednici održanoj dana \_\_\_\_\_\_\_\_\_\_\_\_ godine, donijelo je

**Odluku o izmjenama
Odluke o uređenju prometa na području općine Omišalj**

**Članak 1.**

U Odluci o uređenju prometa na području općine Omišalj („Službene novine Primorsko-goranske županije“ broj 45/09 i 15/16) u cijelom tekstu Odluke naziv „Pesja nautika d.o.o.“ mijenja se i glasi: „Pesja d.o.o.“

**Članak 2.**

U članaku 16. stavku 3. datum : „15. rujna“ mijenja se i glasi: „30. rujna“.

**Članak 3.**

Članak 23. mijenja se i glasi:

„Na javnom parkiralištu mogu se odrediti rezervirana parkirališna mjesta te se može dati u zakup rezervirano parkirališno mjesto.

Rezervirano parkirališno mjesto u vlasništvu Općine Omišalj daje se u zakup putem javnog poziva, koji provodi trgovačko društvo Pesja d.o.o.

Općinski načelnik određuje lokacije i korisnike rezerviranih parkirališnih mjesta, odlučuje o naplati na tim mjestima, te određuje kriterije provedbe javnog poziva za davanje u zakup rezerviranog parkirališnog mjesta.“

**Članak 4.**

Ove izmjene Odluke stupaju na snagu osmoga dana od dana objave u „Službenim novinama Primorsko-goranske županije“.

 **OPĆINSKO VIJEĆE OPĆINE OMIŠALJ**

 **Predsjednica**

 **Dunja Mihelec**